Sandy Brinck (S), 1999-11-11:
I Socialdemokratiet hilser vi det velkomment, at justitsministeren med det fremsatte forslag ønsker at udvide brugen af samfundstjeneste samt behandlingsdomme.
Lovforslaget lægger op til en udvidet brug af samfundstjeneste på tre områder.
For det første lægges der op til en generelt øget brug, det vil sige op på det nuværende anvendelsesområde, ved at nedsætte mindstetimeantallet for samfundstjeneste fra 40 timer til 30 timer.
For det andet udvides anvendelsesområdet med promille- og spirituskørsel.
I Socialdemokratiet finder vi det fornuftigt at udvide anvendelsesområdet for samfundstjeneste ved netop spirituskørsel.
Vi ved erfaringsmæssigt, at hovedparten af disse lovovertrædere ikke er socialt eller kriminelt belastet ud over det konkrete tilfælde.
I sådanne sager mener vi, at samfundstjeneste er et indlysende afsoningsalternativ
, da vi herved undgår de negative konsekvenser, et fængselsophold har.
Den pågældendes sociale og arbejdsmæssige stabilitet opretholdes således.
Samfundet har intet ud af at afspore folk.
Derfor bifalder vi i Socialdemokratiet, at promille- og spirituskørsel indlemmes som anvendelsesområde for samfundstjeneste, og at der for førstegangsdømte indføres obligatorisk personundersøgelse for at afdække, om den dømte er egnet til samfundstjeneste.
Derfor er der for os at se god pædagogik i samfundstjeneste.
Vi er dog samtidig tilfredse med, at undtagelsesområdet eller varsomhedsområdet opretholdes.
Lovforslaget lægger op til, at spirituskørsel med personskader til følge eller spirituskørsel i stjålne biler ikke bør føre til betingede domme med samfundstjeneste som vilkår.
Brugen af samfundstjeneste skal altid afvejes med hensynet til eventuelle ofre.
Lovforslaget kan ikke tages til indtægt for, at vi ønsker at se med mildere øjne på spirituskørsel, dels fordi samfundstjeneste er en indgriben i den enkeltes liv i en længere periode end en frihedsstraf, dels fordi vi med lovforslaget også giver en tillægsbøde oven i den betingede straf med samfundstjeneste som vilkår.
Signalet er altså klart: spirituskørsel er en alvorlig og risikofyldt forseelse. Gentagen spirituskørsel bunder ofte i et alkoholmisbrug, og i Socialdemokratiet finder vi det overordentlig positivt, at spritbilister, der har behov for behandling for deres misbrug, idømmes dette.
Det foreslås således, at den behandlingskrævende spritbilist idømmes betinget straf med en struktureret og en kontrolleret behandling af mindst 1 års varighed som vilkår.
I dag får man en ubetinget straf, hvorefter behandlingen for alkoholmisbruget kan ske ved administrativ benådning.
Ændringen fra en administrativ benådning til et vilkår i selve dommen ser vi som en styrkelse af den enkeltes retssikkerhed. Behandlingsdomme er generelt at foretrække dér, hvor forbrydelser skyldes sygdom.
Behandlingsdomme har fordele
både i forhold til at afværge gentagelser af forseelsen, og også i forhold, der ligger uden for den aktuelle lov og det retspolitiske område, f.eks. en positiv indvirkning socialt og sundhedspolitisk.
Historien om samfundstjeneste er et skoleeksempel på, dels at man skal turde gøre forsøg, dels at man langsomt, i takt med de gode resultater og viden, skal udvide brugen dér, hvor det er fornuftigt.
Med det fremsatte lovforslag tager vi således ikke skridtet ud i det uvisse, men derimod udvider vi med viden om, at det nytter, og dermed at det er samfundsøkonomisk og retspolitisk fornuftigt.
Socialdemokratiet kan støtte det fremsatte forslag.